Statsiun Pekalongan

jmpl|Jalur nunggu sepur belah wétan Statsiun Pekalongan
Stastiun Pekalongan ya'entu statsiun sepur gedé tipe C nyang adanya di Bendan Kergon, Pekalongan Kulon, Pekalongan Kota, Jawa Tenga. Enni statsiun ada di ketinggian kira-kira 4 meter, èn dia masup dalem Daérah Operasi IV Semarang. Enni statsiun ngejogrog udah pas bener, dah, tempatnya, soalnya dia ada di pinggir Jalan Pantura. Statsiun Pekalongan enni jaraknya 354,9 km di belah wétan deri Statsiun Jakarta Kota.

Lantaran ni statsiun termasuk statsiun gedé, ampir semua sepur penumpang nyang liwat di jalur lor Jawa pada mampir di mari. Dulu, mah, sepur barang juga' berenti di mari bakal nunggu gantian (selipan) ama sepur laén, tapi sekarang, mah, udah kaga' ada lagi sepur barang nyang berenti kecuali sepur angkutan barang lintas malem (ONS) abis jalur gandanya udah mulai dipaké. Terus, pas aturan Gapeka 2025 mulai dijalanin, atu-atunya sepur penumpang nyang liwat doang kaga' paké berenti di mari, mah, entu cuman sepur Argo Bromo Anggrek.

Kalo ke arah kulon ni statsiun, sebelon nyampé Statsiun Sragi, ada bekas Halte Waru nyang udah kaga' dipaké lagi gara-gara sepi bener nyang naék di situ.

 Sejarah 
Kalo kata laporan (basa Welanda: verslag) nyang dibikin ama Semarang-Cheribon Stoomtram Maatschappij (SCS), jalur sepur ruas Pemalang–Pekalongan kelar dibangun pas 1 Désémber 1898. Terus, pas 1 Pébruari 1899, jalur nyang arah ke Pemalang juga' udah rampung urusannya.

Dulu, mah, ada jalur sepur nyang arahnya ke Kedungwuni ampé Wonopringgo, nyang diresmiin pas 7 Pébruari 1916. Tapi apes, entu jalur dibongkar paksa ama tukang romusha Jepang pas jaman Perang Dunia II. Sébelon entu, ada juga' jalur sepur nyang arahnya ke Plabuhan Pekalongan, tapi émang udah lama bener enni jalur udah kaga' idup lagi alias kaga' aktip.

 Gedong ama Tata Letak 
Awal-awalnya, mah, enni statsiun punya tujuh jalur sepur, nyang mana jalur 1 entu bakal sepur jalan lurus. Pas jalur ganda deri mari ampé Statsiun Sragi mulai dijalanin mulai 6 Désémber 2012, terus lanjut ampé Statsiun Ujungnegoro mulai 3 Juli 2013, tata letak ni statsiun dirobah dikit. Jalur 1 dijadiin jalur bakal sepur belok, jalur 2 ama 3 dijadiin jalur sepur lurus ke arah Jakarta/Bandung ama arah Surabaya. Nah, jalur 4 nyang lama dibongkar gara-gara ada penambahan péron baru, mangkanya ari gini entu jalur cuman sisa enem doang. Di mari juga' ada dépo lokomotif nyang udah lama kaga' dipaké lagi, ama ada gudang DJKA nyang ngejogrog di belah kidul statsiun.

Barengan ama Statsiun Tegal, Statsiun Pekalongan, mah, udah punya gerbang masup nyang maké face recognition, alias orang masup statsiun cukup paké alat nyang kenalin muka doang, kaga' usah paké nyetor KTP lagi.

 Paranan 

Bangsaan: WikiMaèn
Bangsaan: WikiNgamprog
Bangsaan: WikiNgamprog Banjarnegara